Մինչ Մատենադարանի տնօրէն ըլլալը՝ Լեւոն Խաչիկեան գիտնականի սահուն ճանապարհ մը անցած է: Ան ծնած է 1918 թուականին՝ Երեւանի մէջ։ Խաչիկեանի հայրը, Հայաստանի Առաջին հանրապետութեան տարիներուն, պատասխանատու պաշտօն մը զբաղեցուցած է, ուստի Խորհրդային կարգերու հաստատուելէն ետք բանտարկուած է եւ ազատութիւն ստացած՝ Փետրուարեան յեղաշրջումէն ետք։ Այնուհետեւ ան անցած է Իրան, ապա համաներումէն ետք վերադարձած է Երեւան։ Ծանօթ է, որ ժամանակին նման մարդոց եւ անոնց զաւակներուն առջեւ կը ստեղծուէին արհեստական մեծ ու փոքր արգելքներ։ Սակայն, անկախ այդ խոչընդոտներէն, Լեւոն Խաչիկեան 1940 թուականին, Երեւանի Պետական համալսարանի Պատմութեան բաժինը աւարտելէ ետք, գիտական թեկնածու եղած է Մատենադարանին մէջ, որ արդէն տեղափոխուած էր Երեւան եւ անոր կից ստեղծուած էր գիտական թեկնածուական բաժին մը: Լեւոն Խաչիկեան եղած է այդ բաժնի առաջին թեկնածուներէն եւ 1940-1944 թուականներուն, որպէս մատենագէտ, աշխատանքի անցնած է Մատենադարանէն ներս։